L-Aġenzija Moodys ikkonfermat ir-rating ta’ Malta fil-livell ta’ A3 bi prospetti pożittivi  waqt li qed tbassir li l-ekonomija Maltija s-sena d-dieħla ser tikber bit-2.8 fil-mija. Fl-aħħar rapport li janalizza l-ekonomija Maltija, Moodys jgħidu li l-ekonomija Maltija baqgħet għaddejja tajjeb l-aktar minħabba s-settur tas-servizzi finanzjarji u t-turiżmu. Waqt li l-kummissjoni Ewropea għadha qiegħda tevalwa l-abbozz tal-budget tal-Gvern Malti, l-aġenzija Moodys tesprimi fiduċja li dan ser ikompli jikkonsolida l-pożizzjoni fiskali ta’ Malta billi jnaqqas l-iżbilanċ finanzjarju tal-Gvern għal 1.7 fil-mija tal-Prodott Domestiku Gross, waqt li r-rata tad-dejn tal-Gvern li laħqet is-70 fil-mija tibda tonqos ukoll. Moodys jgħidu li l-credit rating ta’ Malta jista’ jitjieb jekk jinżammu dawn il-miri, iżda wissiet li jistgħu jonqsu jekk il-miri tal-kontroll tad-defiċit u tad-dejn ma jintlaħqux b’mod sistematiku jew jekk ikun hemm problemi fis-settur tas-servizzi finanzjarji. Ir-rapport ta’ Moodys, jgħid li l-inizjattivi fil-qasam tal-enerġija u fis-settur tax-xogħol biex aktar nisa jidħlu fis-suq tax-xogħol huma skont ir-rakkomondazzjonijiet tal-istituzzjonijiet internazzjonali fosthom il-Kummissjoni Ewropea u l-Fond Monetarju Internazzjonali. Iżid jikkummenta li l-Enemalta li d-dejn tagħha garantit mill-Gvern jilħaq 10 fil-mija tal-Prodott Domestiku Gross toffri riskju serju għall-istabbiltà. Ir-rapport jgħid li għadu kmieni wisq biex jikkonkludi jekk ir-riformi u r-ristrutturar fis-settur tal-enerġija hux ser jilħqu l-għanijiet tagħhom li jqajmu fuq saqajha lill-Enemalta.